Diari Oficial de la Generalitat Valenciana


Sumari del DOGV 3017, del 19-06-1997 (1997/8442)

ORDRE de 12 de juny de 1997, del conseller de Sanitat, per la qual desenvolupa el Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/06/12/(1)/dof/vci/html**

### Dades del document

Número de DOGV
:   3017

Data del DOGV
:   19-06-1997

Secció del DOGV
:   DISPOSICIONS GENERALS

Número del document
:   1997/8442


Data del document
:   12-06-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 12 de juny de 1997, del conseller de Sanitat, per la qual desenvolupa el Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat.  
Aprovat el Reglament Orgànic i Funcional de la Conselleria de Sanitat, que n'inclou amb la seua estructura el nivell directiu, el de la Secretaria General Administrativa, el de les diferents àrees o unitats i el de l'Institut Valencià d'Estudis en Salut Pública, cal desenvolupar aquests òrgans fins el nivell de les direccions dels serveis.  
Per això, i fent ús de les facultats que m'atribueixen el Decret 33/1997, de 26 de febrer, del Consell de la Generalitat Valenciana, i l'article 35.e de la Llei de la Generalitat Valenciana 5/1983, de 30 de desembre, de Govern Valencià, i previ informe de la Conselleria d'Economia, Hisenda i Administració Pública, emés de conformitat amb el que determina l'article 71 de l'esmentada Llei de Govern Valencià,  
ORDENE  
Article 1. El Gabinet del conseller de Sanitat  
Dependent del Gabinet del conseller de Sanitat s'integra la Unitat Tècnica, que tindrà com a funcions:  
- La realització d'estudis i la recopilació de documentació sobre matèries pròpies de la conselleria; assumir el control centralitzat de tota la informació per a l'assistència i l'assessorament de tots els òrgans directius de la conselleria.  
- El suport al conseller en relació amb les Corts Valencianes i altres institucions.  
- Confeccionar i proposar el programa editorial de cada exercici, i efectuar-ne l'anàlisi del cost.; l'aprovació de totes les publicacions, siguen o no periòdiques, i de tot el material de difusió que es fa en la conselleria.  
- L'arxiu de la bibliografia pluridisciplinar o de caràcter sanitari, i també el manteniment del fons de documentació sanitària; crear els sistemes d'informació necessaris, tant referencials com fonts i qualsevol altra funció que siga encomanada expressament pel conseller.  
Article 2. El sotssecretari  
Dependent del sotssecretari de la Conselleria de Sanitat s'adscriu el Gabinet del Sotssecretari, que té encomanat l'assessorament i l'assistència tècnica al sotssecretari.  
Article 3. La Secretaria General  
La Secretaria General de la Conselleria de Sanitat s'estructura en les unitats següents:  
- Secretaria General Administrativa  
- Servei de Gestió Administrativa  
- Unitat de Recursos Sanitaris  
- Servei d'Ordenació Sanitària  
- Servei de Relacions Sindicals  
- Unitat d'Avaluació Sanitària i Qualitat Assistencial  
- Coordinador d'avaluació sanitària i qualitat assistencial  
- Àrea d'Informàtica  
- Servei d'Informàtica  
- Servei de Sistemes d'Informació  
- Unitat d'Assegurament  
- Àrea Jurídica  
- Servei Jurídic de Personal  
3.1 La Secretaria General Administrativa coordinarà els serveis o les unitats següents:  
3.1.1 Servei de Gestió Administrativa. Té atribuïdes aquestes funcions:  
- Dirigir el funcionament del Registre General de la conselleria i de les oficines d'informació i d'iniciatives i reclamacions que en depenen; vetlar pel correcte funcionament de l'arxiu, i ocupar-se del procés i emmagatzematge de totes les dades i de qualsevol documentació que es consideren necessàries per al correcte funcionament del serveis, i també actualitzar periòdicament l'inventari de béns i material de la conselleria.  
- L'organització i el control dels afers generals de la conselleria, atenent el correcte funcionament, manteniment i seguretat dels seus béns i drets, i també realitzar els tràmits que corresponguen a la conselleria en l'arrendament dels immobles necessaris per al funcionament dels seus centres.  
- La tramitació de la negociació de transferències de funcions i de serveis sanitaris, i també la dels convenis i acords de col·laboració que la conselleria haja de proposar al Govern Valencià per subscriure'ls amb entitats públiques o privades, i efectuar-ne el seguiment consegüent.  
- Traduir del valencià al castellà, o del castellà al valencià, els textos que hauran de ser objecte de publicació en el Diari Oficial de la Generalitat Valenciana, i tots els altres que li siguen encomanats pel conseller, pel sotssecretari, pel secretari general o pels directors generals; realitzar els tràmits necessaris per a la publicació dels actes o de les disposicions de la conselleria en el Diari Oficial de la Generalitat Valenciana, tant pel que fa al text valencià com al castellà.  
3.1.2 Unitat de Recursos Sanitaris. Té atribuïdes les funcions següents:  
- Establir, dissenyar i desenvolupar la política de qualitat en l'atenció sanitària; el disseny i l'avaluació dels plans i programes que s'establisquen per a la consecució dels objectius de la política sanitària; estudiar, dissenyar, impulsar i desplegar les normes del procés d'acreditació dels recursos sanitaris o en activitats determinades.  
- Exercir les competències d'autorització administrativa per a la creació, la construcció, la modificació, l'adaptació i la supressió dels centres, serveis i establiments sanitaris de qualsevol mena i naturalesa, inclosos els balnearis i les entitats d'assegurança lliure d'assistència mèdica i farmacèutica a la Comunitat Valenciana; classificar i catalogar els establiments públics i privats, així com elaborar, mantenir i custodiar el registre sanitari de la Comunitat Valenciana; acreditar els centres, serveis, unitats i establiments sanitaris, públics i privats, així com concedir les autoritzacions de la publicitat mèdica i farmacèutica, i efectuar-ne la vigilància.  
- Reconèixer l'interès sanitari de cursos, jornades, congressos i altres actes similars que se celebren a la Comunitat Valenciana, i també de les associacions, societats i federacions de caràcter sanitari les activitats de les quals es facen en el mateix àmbit.  
- Estudiar i autoritzar les unitats especials i els serveis de referència de la Comunitat Valenciana, així com exercir les competències sobre policia sanitària mortuòria; l'autorització, la classificació i el registre d'oficines de farmàcia i d'altres centres, serveis i establiments farmacèutics.  
Dependrà de la Unitat de Recursos Sanitaris el Servei d'Ordenació Sanitària, al qual correspondran les funcions següents:  
- Elaborar, mantenir i custodiar el registre dels centres, establiments i serveis sanitaris no assistencials de la Comunitat Valenciana; tramitar i elevar proposta de resolució dels centres, serveis i establiments sanitaris no assistencials; proposar la classificació i la catalogació dels centres esmentats.  
- L'Oficina del Mapa Sanitari; el seguiment de l'estadística d'establiment sanitari amb règim d'internament; el seguiment de la publicitat sanitària; elaboració dels informes preceptius en les matèries pròpies del servei.  
3.1.3 El Servei de Relacions Sindicals té atribuït l'estudi i la proposta del règim retributiu del personal de les institucions sanitàries, així com l'execució de la política de relacions amb organitzacions sindicals o òrgans de representació del personal del sector sanitari.  
3.2 Dependent de la Secretaria General, i a fi de garantir la independència de les seues actuacions respecte als òrgans de gestió dels centres sanitaris, hi haurà la Unitat d'Avaluació Sanitària i Qualitat Assistencial, que té atribuïdes les següents funcions:  
- Efectuar el seguiment i el control de l'organització i el funcionament administratiu i sanitari de tots els serveis, centres i dependències de la conselleria i els centres públics i privats; dur a terme les investigacions i les informacions prèvies necessàries de les actuacions de què pogueren derivar-se responsabilitats individuals en el desenvolupament del procediment administratiu, així com qualsevol irregularitat que es produïra en el funcionament general dels serveis sanitaris i en les activitats d'atenció als usuaris; proposar a l'òrgan competent la incoació d'expedients disciplinaris quan es presumisca de les investigacions o informacions prèvies realitzades una infracció de qualsevol tipus.  
- Elaborar informes en què es diagnostiquen i analitzen les causes que motiven els recursos, les queixes i les reclamacions dels usuaris i coordinar els serveis d'atenció a l'usuari, tant de Primària com d'Especialitzada; comprovar el compliment en la pràctica dels plans d'actuació dictats pels òrgans competents, verificant els resultats obtinguts i les desviacions que s'hagen pogut produir; proposar a través de la Secretaria General les modificacions que es consideren oportunes en l'estructura i el funcionament dels serveis com a conseqüència del control efectuat.  
- Assumir la coordinació i la gestió de les activitats en matèria d'inspecció sanitària; avaluar i analitzar l'estructura, el procés i els resultats de l'acció sanitària, així com els sistemes d'informació en l'àmbit sanitari; avaluar el desenvolupament de la política de qualitat de l'atenció sanitària assolit en els centres i serveis sanitaris.  
- Realitzar la inspecció de les prestacions farmacèutiques, de les prestacions complementàries (ortopèdiques, reintegraments de despeses i transport sanitari concertat o no concertat) i de les qüestions relatives a convenis internacionals.  
- Establir els criteris i les normes generals de l'avaluació sanitària.  
- Inspeccionar els centres, els serveis, les unitats i els establiments sanitaris, tant públics com privats.  
- Realitzar la inspecció de les farmacioles dels serveis d'urgències i de les funcions encomanades als farmacèutics titulars.  
- Organització, avaluació i seguiment del control de la incapacitat temporal, així com dels acords de col·laboració establits per a això amb les mutualitats d'accidents de treball i malalties professionals de la Seguretat Social/Institut Nacional de la Seguretat Social.  
3.2.1 De la Unitat d'Avaluació Sanitària i Qualitat Assistencial dependrà el coordinador d'avaluació sanitària i de qualitat assistencial.  
3.3 Els actes administratius derivats de les funcions relacionades seran dictats pel secretari general de la conselleria, a qui correspondrà també la imposició de les sancions que es deriven de les esmentades competències.  
3.4 Directament dependent del secretari general, l'Àrea d'Informàtica és la unitat que dirigeix i impulsa la implantació de sistemes i tecnologies de la informació i les telecomunicacions per als assumptes propis de la conselleria així com la normalització dels aspectes dels procediments administratius que tinguen incidència en els sistemes d'informació.  
L'Àrea d'Informàtica s'estructura en els serveis següents:  
3.4.1 El Servei d'Informàtica, que farà les funcions següents:  
- Ocupar-se de l'harmonització del material i de la documentació informàtica utilitzats per la conselleria i coordinar les accions realitzades en la matèria; assessorar les diferents unitats i desenvolupar criteris per a l'adquisició de béns i serveis informàtics, garantint-ne una adequada compatibilitat.  
3.4.2 El Servei de Sistemes d'Informació, que farà les funcions següents:  
- El manteniment de bases de dades generals i la consolidació i explotació de dades administratives i sanitàries; el seguiment i l'optimització dels processos d'elaboració de nòmines.  
3.5 Dependent de la Secretaria General i sota la coordinació de l'Àrea d'Informàtica tindrà la seua existència la Unitat d'Assegurament, que tindrà al seu càrrec l'ordenació i la coordinació dels procediments administratius relacionats amb el reconeixement del dret a les prestacions sanitàries, el manteniment d'una base de dades de la població assegurada i dels recursos sanitaris bàsics i la implantació de la targeta sanitària.  
3.6 L'Àrea Jurídica, directament dependent de la Secretaria General, té les funcions pròpies d'un servei jurídic, que són:  
- Informar i assessorar sobre els recursos que s'interposen davant el conseller o altres òrgans de la conselleria, llevat dels considerats en el paràgraf e) de l'apartat 1 de l'article 22 del Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat; estudiar les disposicions de caràcter general i informar sobre elles. Serà preceptiu l'informe en aquells projectes normatius que emanen de la conselleria i en les propostes d'acord que s'eleven al Govern Valencià.  
- Assumir l'elaboració dels projectes normatius que li siguen encomanats; emetre informes sobre els projectes de concerts, convenis i acords de transferències; efectuar els estudis i informes que li siguen encomanats pel conseller, pel sotssecretari, pel secretari general o pels directors generals.  
- Tramitar els expedients motivats per qüestions de competència i conflictes d'atribucions; informar preceptivament sobre les resolucions motivades per reclamacions de responsabilitat patrimonial de l'administració; informar preceptivament sobre les propostes d'anul·lació d'actes administratius; ordenar la documentació jurídica i efectuar el seguiment de la legislació estatal i autonòmica; informar sobre els altres casos en què ho impose la legislació vigent.  
3.6.1 Dependent de l'Àrea Jurídica, que en coordinarà les funcions, hi haurà el Servei Jurídic de Personal, que tindrà atribuïdes les següents funcions:  
- L'assessorament jurídic als òrgans que efectuen la negociació col·lectiva en la Mesa Sectorial de Sanitat; estudiar i informar preceptivament sobre les convocatòries o ofertes de qualsevol tipus en matèria de personal d'institucions sanitàries; emetre informes jurídics en matèria de personal de les institucions sanitàries.  
- La tramitació de les reclamacions prèvies del personal de les institucions sanitàries i la dels recursos interposats en matèria de personal contra actes dictats per òrgans de la conselleria.  
Article 4. La Direcció General de Recursos Econòmics  
La Direcció General de Recursos Econòmics de la Conselleria de Sanitat s'estructura en les següents unitats:  
- Servei de Gestió Pressupostària  
- Servei de Gestió Econòmica  
- Servei d'Informació Econòmica  
- Àrea d'Infraestructures i Aprovisionament  
- Servei d'Infraestructures  
- Servei d'Aprovisionament  
4.1 Directament dependents del director general s'adscriuen els següents serveis:  
4.1.1 El Servei de gestió Pressupostària, que exercirà les funcions següents:  
- L'elaboració, el seguiment i la gestió del pressupost de tots els òrgans i les unitats de la conselleria; l'elaboració dels procediments de gestió de la nòmina del personal d'institucions sanitàries en els àmbits d'incidències, contingències fiscals i quotes socials; i la gestió i la coordinació dels ingressos pressupostaris per preus públics, taxes i sancions.  
4.1.2 El Servei de Gestió Econòmica, que exercirà les funcions següents:  
- Executar la gestió econòmica i comptable dels diferents òrgans i unitats de la conselleria amb la tramitació dels corresponents documents administratius; programar i controlar les inversions de la conselleria pel que fa a la seua planificació i el seu seguiment; i gestionar i coordinar els ingressos de caràcter finalista que puga rebre la conselleria.  
4.1.3 El Servei d'Informació Econòmica, que estarà encarregat de dissenyar i introduir instruments, mecanismes i estratègies que optimitzen la gestió dels centres de la conselleria, efectuant la implantació i el seguiment del sistema d'informació econòmica en tots els centres de gestió, i l'anàlisi de les dades obtingudes a través d'aquest.  
4.2 Directament dependent del director general s'adscriu el director de l'Àrea d'Infraestructures i Aprovisionament, que coordinarà els serveis següents:  
4.2.1 El Servei d'Infraestructures, que exercirà les funcions següents:  
- Redactar i supervisar, en el cas d'ells, els projectes tècnics d'execució d'obres i instal·lacions; efectuar el seguiment i gestionar l'execució de les inversions en curs, revisar i aprovar les certificacions d'obra, liquidacions i altres actes administratius que comporta el desenvolupament normal d'una inversió; i tramitar expedients de contractació administrativa centralitzats i coordinar els procediments de contractació dels centres de gestió, referits tots ells a inversions en obres i instal·lacions.  
4.2.2 El Servei d'Aprovisionament, que exercirà les següents funcions:  
- Preparar i adjudicar els contractes de subministrament que per la similitud de l'objecte o per l'obtenció de millors condicions siga convenient la contractació centralitzada per a tot l'àmbit de la Conselleria de Sanitat; dictar les instruccions oportunes sobre normalització de productes, n'estiga o no centralitzada l'adquisició.  
- Dirigir la política d'emmagatzematge de les institucions sanitàries, determinant els criteris òptims de gestió per a cada tipus de productes; coordinar els procediments de contractació dels centres de gestió, referits tots ells a l'aprovisionament de productes i serveis.  
Article 5. La Direcció General d'Atenció Primària i Farmàcia  
La Direcció General d'Atenció Primària i Farmàcia de la Conselleria de Sanitat té les unitats següents:  
- Servei d'Atenció Primària i Activitat Assistencial  
- Servei d'Assistència Sanitària Urgent i Emergències  
- Unitat de Coordinació de Salut Mental  
- Àrea per a l'Ús Racional del Medicament  
- Servei de Prestacions i Assistència Farmacèutica  
- Servei de Prestacions Complementàries  
5.1 De la direcció general dependran directament les unitats següents:  
5.1.1 Servei d'Atenció Primària i Activitat Assistencial que, segons els apartats a) i b) de l'article 16 del Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, exercirà les funcions següents:  
- Gestió dels programes d'atenció primària; analitzar la demanda assistencial i elaborar indicadors de gestió de les institucions d'atenció primària; proposar l'adequació dels recursos per a la pertinença dels serveis sanitaris d'atenció primària.  
- Avaluació i planificació dels serveis sanitaris en l'àmbit de l'atenció primària; i desplegar el programa d'atenció a l'usuari en l'àmbit de l'atenció primària.  
5.1.2 El Servei d'Assistència Sanitària Urgent i Emergències, que exercirà les funcions següents:  
- Gestionar el programa d'atenció sanitària urgent per a les grans ciutats; coordinar i desenvolupar els centres d'informació i coordinació d'urgències; i exercir les funcions derivades del Pla director d'Urgències amb especial incidència en el transport sanitari i gestionant el programa d'emergències mèdiques.  
5.1.3 Unitat de Coordinació de Salut Mental que gestionarà el Programa de Salut Mental.  
5.2 Directament dependent del director general s'adscriurà l'Àrea per a l'Ús Racional del Medicament, que coordinarà els serveis següents:  
5.2.1 Servei de Prestacions i Assistència Farmacèutica, que exercirà les funcions següents:  
- L'exercici de les funcions pròpies del Centre Autonòmic Valencià d'Informació de Medicaments; la gestió i la coordinació de les prestacions farmacèutiques i de l'adquisició i dispensació de productes i especialitats farmacèutiques; l'avaluació de les prescripcions per àrees, zones, teràpies i altres circumstàncies.  
- La gestió i la coordinació del marc d'activitats, així com el control efectiu de l'organització i la vigilància dels serveis d'urgències, torns de guàrdia, horaris, vacances i de l'assistència prestada per les oficines de farmàcia i altres serveis i establiments farmacèutics; l'execució de les funcions que la normativa vigent encomana a la Generalitat Valenciana en matèria de productes farmacèutics.  
5.2.2 El Servei de Prestacions Complementàries, que exercirà les funcions següents:  
- La gestió i coordinació de les prestacions ortopèdiques, reintegraments de despeses i transport sanitari no concertat; l'autorització a les empreses, per als seus serveis mèdics, de l'assistència als treballadors en els casos en els quals patisquen malalties ambulatòries; l'autorització de dietes d'estades per assistència sanitària; la tramitació de les qüestions relatives als convenis internacionals; i la gestió de la resta de les prestacions sanitàries.  
Article 6. La Direcció General d'Atenció Especialitzada  
La Direcció General d'Atenció Especialitzada de la Conselleria de Sanitat s'estructura en les unitats següents:  
- Unitat de Coordinació de Trasplantaments  
- Àrea d'Activitat Assistencial  
- Servei de Tecnologia i Equipament  
- Servei de Concerts  
6.1 Directament dependent del director general s'adscriu la Unitat de Coordinació de Trasplantaments que tindrà com a funció la coordinació de trasplantaments.  
6.2 Sota la dependència del director general correspon a l'Àrea d'Activitat Assistencial la gestió de les funcions següents:  
- Gestió dels programes d'assistència especialitzada; elaboració dels indicadors de gestió de les institucions hospitalàries; l'anàlisi de la demanda assistencial de la gestió dels problemes derivats de les llistes d'espera.  
- El control assistencial dels centres i dels serveis concertats; la tramitació dels concerts que s'han de subscriure amb entitats sanitàries del sector privat; el seguiment de l'execució i el compliment dels concerts.  
- La realització de l'inventari de la tecnologia sanitària; l'anàlisi del seu rendiment i necessitats; els estudis sobre projectes i de noves tecnologies sanitàries.  
Depenent de la direcció de l'Àrea d'Activitat Assistencial, i sense perjudici de les funcions encomanades tant per la direcció general com per la direcció de l'àrea, s'adscriuen els serveis següents:  
6.2.1 Servei de Tecnologia i Equipament que exercirà les funcions següents:  
- Elaboració de programes d'equipament; definició dels models i normes de qualitat dels equips i tecnologies sanitàries; control de la instal·lació d'equips i el seu funcionament correcte; control d'indicadors de rendiment d'equips tecnològics; inventari de la tecnologia sanitària; i projectes de noves tecnologies.  
6.2.2 Servei de Concerts, que exercirà aquestes funcions:  
- Preparació i tramitació dels diversos procediments i condicions de contractació amb centres i serveis privats o públics que se li proposen aliens a la xarxa de la Conselleria de Sanitat; seguiment de l'execució i compliment dels concerts; seguiment de la despesa efectuada en l'activitat concertada i no concertada aliena a la xarxa de la Conselleria de Sanitat; control, tràmit i autorització de la derivació de pacients a centres i serveis sanitaris no concertats.  
Article 7. La Direcció General de Salut Pública  
La Direcció General de Salut Pública de la Conselleria de Sanitat s'estructura en les unitats següents:  
Servei d'Epidemiologia  
Servei d'Higiene dels Aliments  
Servei de Salut Laboral  
Servei de Salut Infantil  
Servei del Pla de la SIDA  
Àrea de Promoció de la Salut  
Institut Valencià d'Estudis en Salut Pública  
Servei de Docència  
Servei d'Investigació  
Secretaria  
7.1 Directament dependents del director general, que dirigirà la gestió de les unitats perifèriques de salut pública, s'adscriuen els serveis següents:   
7.1.1 Servei d'Epidemiologia, que exercirà les funcions següents:  
- Realitzar els estudis epidemiològics conduents a conèixer l'estat de salut de la població i els factors de risc que incidisquen sobre aquesta; vigilar i analitzar els indicadors de morbiditat i mortalitat, estudiant la història natural de les malalties amb prevalença a la Comunitat Valenciana i les noves patologies; dirigir i coordinar els diferents registres d'interès en salut pública; dissenyar els sistemes d'informació i avaluació en els temes de la seua competència; i l'elaboració de l'informe anual de l'estat de salut de la Comunitat Valenciana.  
7.1.2 Servei d'Higiene dels Aliments, que exercirà aquestes funcions:  
- El control i la vigilància sanitàries de la producció, emmagatzematge, transport, manipulació i venda d'aliments, begudes i productes relacionats directament o indirectament amb l'alimentació; el control i la vigilància dels manipuladors d'aliments; l'autorització sanitària i la gestió del Registre General Sanitari d'Aliments, sense perjudici de les competències del Ministeri de Sanitat i Consum; i la gestió, control i coordinació de la xarxa de laboratoris de salut pública, i també de l'estudi i propostes de metodologia analítica en matèria de salut pública i control de qualitat.  
7.1.3 Servei de Salut Laboral que, en desenvolupament dels apartats j) a m) de l'article 20 del Decret 33/1997, de 26 de febrer, pel qual s'aprova el Reglament Orgànic i Funcional de la Conselleria de Sanitat, li corresponen les funcions següents:   
- Exercir les competències sanitàries en la prevenció dels riscos laborals i promoure la informació, formació i participació dels treballadors i empresaris en relació amb la salut laboral; organitzar, dirigir, dissenyar i avaluar la vigilància de la salut dels treballadors i el Sistema d'Informació Sanitària en Salut Laboral, incloent els mapes de riscos laborals i el Sistema de Vigilància Epidemiològica Laboral.  
- Controlar i vigilar els aspectes sanitaris dels productes químics, d'acord amb les competències assignades a les administracions autonòmiques en els reglaments de substàncies i de preparats perillosos, i també el desenvolupament de les actuacions sanitàries en la prevenció dels riscos per a la salut en els manipuladors de plaguicides.  
- Exercir les competències sanitàries sobre els serveis de prevenció segons el que disposa la Llei de Prevenció de Riscos Laborals i el Reglament dels Serveis de Prevenció, realitzant els informes preceptius davant l'autoritat laboral per a l'autorització provisional i l'acreditació dels serveis de prevenció aliens i entitats d'auditoria o avaluació externs, i inspeccionant periòdicament les activitats sanitàries dels serveis de prevenció en qualsevol de les seues modalitats.  
- Exercir les competències d'inspecció interna de les activitats sanitàries del servei de prevenció de l'administració pública valenciana i organismes dependents; autoritzar l'obertura, modificació o tancament dels centres sanitaris d'entitats (incloses les instal·lacions i els serveis mancomunats) i empreses col·laboradores de la Seguretat Social en la gestió de les contingències d'origen laboral o comú, com a requisit previ per a acreditar la seua suficiència davant l'organisme competent.   
- Mantenir i actualitzar el registre dels recursos sanitaris (humans i materials) dels serveis de prevenció a la Comunitat Valenciana, de les mutualitats d'accidents de treball i malalties professionals i empreses col·laboradores en la gestió de la Seguretat Social a la Comunitat Valenciana.  
7.1.4 Servei de Salut Infantil, que assumirà les funcions de dissenyar, gestionar i avaluar els programes de promoció de la salut dirigits a millorar l'estat de salut de la població infantil.  
7.1.5 Servei del Pla de la Sida, que tindrà com a funció assignada la de planificar, promoure, desenvolupar, coordinar i avaluar les actuacions relacionades amb la prevenció i el control de la infecció del HIV/Sida.  
7.2 Directament dependent del director general s'adscriurà l'Àrea de Promoció de la Salut, que exercirà les funcions següents:   
- Dissenyar, gestionar i avaluar els programes que augmenten la capacitat de la població per a identificar els principals factors de risc atribuïbles a conductes individuals o socials a fi de millorar la qualitat de vida; dissenyar, gestionar i avaluar activitats d'informació i educació per a la salut; dissenyar, gestionar i avaluar els programes de salut relatius a la prevenció de malalties prevalents a la Comunitat Valenciana; dissenyar, gestionar i avaluar programes de salut encaminats a millorar la qualitat de vida de grups específics.  
7.3 Directament dependent del director general s'adscriu l'Institut Valencià d'Estudis en Salut Pública. Sota la dependència del director de l'Institut Valencià d'Estudis en Salut Pública hi haurà les unitats següents, que assumiran les funcions previstes en el Decret 210/1992, de 23 de novembre, del Govern Valencià:  
7.3.1 Servei de Docència  
7.3.2 Servei d'Investigació  
7.3.3 Secretaria  
Article 8. La Direcció General de Recursos Humans  
La Direcció General de Recursos Humans de la Conselleria de Sanitat s'estructura en les unitats següents:  
- Àrea de Recursos Humans  
- Servei de Gestió de Personal  
- Servei de Registre de Personal Sanitari  
- Servei de Selecció de Personal  
8.1 Dependent directament del director general s'adscriu l'Àrea de Recursos Humans, que coordinarà els serveis següents:   
8.1.1 Servei de Gestió de Personal, que exercirà les funcions següents:   
Respecte al personal no adscrit a les institucions sanitàries dependents de la Conselleria de Sanitat, les funcions següents:   
- Tramitar les incidències, expedients disciplinaris i situacions administratives del personal de la conselleria; custòdia i arxiu dels expedients personals dels empleats de la conselleria; tramitar els afers relatius al personal de la conselleria i tots els que corresponguen al conseller, el sotssecretari i el secretari general.  
- Tramitar les reclamacions prèvies del personal de la conselleria interposades contra actes dictats per òrgans de la conselleria; i tramitar els recursos interposats en matèria de personal la resolució dels quals corresponga al conseller, al sotssecretari o al secretari general.  
Respecte al personal adscrit a les institucions sanitàries dependents de la Conselleria de Sanitat:   
- La planificació de les necessitats de mitjans de personal de les institucions sanitàries; i la tramitació de les restants incidències i assumptes referents al personal de les institucions sanitàries, quan aquests li corresponguen, originàriament o per delegació.  
8.1.2 Servei de Registre de Personal Sanitari, que exercirà les funcions següents:   
- La classificació dels llocs de treball de caràcter sanitari; la gestió del registre de personal d'institucions sanitàries, efectuant l'anotació de tots els actes o resolucions que afecten la vida administrativa dels empleats públics de les institucions esmentades; l'elaboració de les relacions de llocs de treball del sector sanitari i l'elaboració de propostes d'ofertes anuals d'ocupació pública del personal del sector sanitari.  
8.1.3 Servei de Selecció de Personal, que exercirà les funcions següents:   
- La tramitació dels processos de selecció i provisió de llocs de treball, i també els conseqüents nomenaments o contractació del personal del sector sanitari; la tramitació dels nomenaments i els cessaments del personal directiu de les institucions sanitàries, sense perjudici del que estableixen els articles 17 i 18 de la Llei 8/1987, de 4 de desembre, del Servei Valencià de Salut; i la tramitació dels nomenaments amb caràcter definitiu del personal de les institucions sanitàries.  
Article 9. Les direccions territorials  
Al cap de cada direcció territorial hi haurà un director territorial que assumirà la representació de la conselleria.   
Dependent directament del director territorial hi haurà un secretari de la direcció territorial amb les funcions següents:   
- Coordinar i impulsar la gestió administrativa de la direcció territorial en matèria de personal, econòmica, pressupostària, de concerts i de contractacions d'obra, subministraments i instal·lacions; supervisar la gestió de les prestacions de la Seguretat Social; i substituir, si s'escau, el director territorial i exercir les funcions per a les quals el delegue.  
Sota la direcció i coordinació del director territorial i, si s'escau, del secretari de la direcció territorial, la resta d'unitats relatives a atenció especialitzada, atenció primària i farmàcia, salut pública i avaluació sanitària i qualitat assistencial, dependran funcionalment de la Direcció General d'Atenció Especialitzada, de la Direcció General d'Atenció Primària i Farmàcia, de la Direcció General de Salut Pública i de la Secretaria General, respectivament, sense perjudici de les competències del sotssecretari i de la dependència orgànica del secretari general.  
DISPOSICIÓ TRANSITÒRIA  
Mentre no s'aproven les relacions de llocs de treball adaptades a l'estructura orgànica d'aquesta ordre, serà d'aplicació el que estableix la disposició transitòria del Decret 33/1997, de 26 de febrer, del Govern Valencià, que aprova el Reglament Orgànic i Funcional de la Conselleria de Sanitat.  
DISPOSICIÓ FINAL  
Aquesta ordre entra en vigor el mateix dia en què es publique en el Diari Oficial de la Generalitat Valenciana.  
València, 12 de juny de 1997  
El conseller de Sanitat,  
JOAQUÍN FARNÓS GAUCHÍA


Còpia Permalink ELI